Plafon by Brooklyn Mall stort ineen | Maroela Media
Die plafon wat ineengestort het. Foto: @pieter6371 / Twitter
Nicola van Kan, die winkelsentrum se bemarkingsbestuurder, het gesê die plafon het omstreeks 08:30 op die grondvloer by die Mugg & Bean en Musica ineengestort.
"'n Waterpyp van die brandbestrydingstelsel het tydens roetine instandhoudingswerk gebars," het Van Kan gesê. "Dit het veroorsaak dat 'n gedeelte van die plafon in die gemeenskaplike gebied in die gange ineengestort en die vloer oorstroom het."
Sy het gesê die operasionele bestuurder en sy span het vinnig die omgewing beveilig en saam met skoonmakers en 'n instandhoudingspan gewerk om te verseker dat besigheid kan voortgaan.
"Niemand is beseer nie, en geen verdere skade is aangerig nie," het sy gesê.
Die situasie is onder beheer en bedrywighede by die sentrum gaan voort soos normaal.
Dit is die jongste van 'n paar gevalle waar plafonne of dakke van winkelsentrums in die stad ineengestort het. Brooklyn Mall was in April 2002 ook in die nuus toe 'n gedeelte van die dak in die Clicks-winkel op die tweede verdieping ingegee het. 'n Bejaarde vrou is beseer.
'n Plafon in die Centurion Mall het in Desember 2014 ingegee. 'n Vrou het geringe beserings opgedoen toe 'n gedeelte van die puin op haar geval het.
In 2004 is 'n ingenieur dood nadat 'n betonblad by Centurion Mall se parkeergebied ineengestort en op hom geval het.
In Desember 2001 is sowat 50 mense beseer nadat 'n gedeelte van die Kolonnade-winkelsentrum in die noorde van Pretoria ineengestort het.
Vier mense is in Oktober 1996 dood nadat 'n vloer tydens die konstruksie van North Park Mall, ook in die noorde van Pretoria, meegegee het.